**Predkladacia správa**

Predložený návrh zákona, ktorým sa mení a dopĺňa zákon č. 395/2002 Z. z. o archívoch a registratúrach a o doplnení niektorých zákonov v znení neskorších predpisov a ktorým sa menia a dopĺňajú niektoré zákony sa predkladá v súlade s Plánom legislatívnych úloh vlády Slovenskej republiky na mesiace september až december 2020 (uznesenie vlády Slovenskej republiky č. 547 z 9. septembra 2020).

Cieľom článku I návrhu je jednak zabezpečenie implementácie nariadenia Európskeho parlamentu a Rady (EÚ) 2019/880 zo 17. apríla 2019 o vstupe a dovoze tovaru kultúrnej hodnoty, a jednak zapracovanie poznatkov a požiadaviek z praxe štátnych archívov zriadených Ministerstvom vnútra Slovenskej republiky. Doterajšia povinnosť žiadať o povolenie na vývoz registratúrnych záznamov sa mení na oznamovaciu povinnosť, ktorá sa pri opakovaných vývozoch ukladá len na prvý vývoz. Návrh upravuje aj oblasť prístupu k archívnym dokumentom – bez obmedzenia sa umožňuje aj na účely historického alebo iného vedeckého výskumu. Upravujú sa tiež povinnosti pôvodcov registratúr a návrh obsahuje aj legislatívno-technické úpravy zohľadňujúce prijatie nových právnych predpisov.

V článku II návrhu sa zabezpečuje posun účinnosti povinnosti viesť v registri mimovládnych neziskových organizácií elektronickú zbierku listín na 1. január 2023 z dôvodu potreby vykonať digitalizáciu ich listín, ktorá sa má dokončiť do 31. decembra 2022, ide o listiny uložené v príručných registratúrach registrových orgánov alebo v archíve.

V čl. III sa zakotvuje oprávnenie pre ústredné orgány štátnej správy zabezpečiť uloženie a ochranu utajovaných skutočností v centrálnom úložisku utajovaných skutočností, ktoré zriadi Národný bezpečnostný úrad a ktoré bude slúžiť pre dočasné uloženie archívnych dokumentov obsahujúcich utajované skutočnosti, ktoré orgány verejnej moci a iné právnické osoby už nepotrebujú pre svoju činnosť, ale ešte trvá potreba ich utajenia. Keď pominú dôvody utajenia skutočností obsiahnutých v archívnych dokumentoch, Národný bezpečnostný úrad ich z centrálneho úložiska odovzdá príslušnému archívu.

Návrh zákona nebude mať vplyvy na rozpočet verejnej správy, manželstvo, rodičovstvo a rodinu, nebude mať sociálne vplyvy, vplyvy na životné prostredie ani na služby verejnej správy pre občana a podnikateľské prostredie, pozitívne vplyvy bude mať na informatizáciu.

Návrh zákona nebude predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi a zákonmi, ako aj s medzinárodnými zmluvami a dokumentmi, ktorými je Slovenská republika viazaná. Súlad návrhu zákona s právom Európskej únie uvádza doložka zlučiteľnosti.

Vzhľadom na to, že čl. 3 ods. 1 nariadenia Európskeho parlamentu a Rady (EÚ) 2019/880 sa bude uplatňovať od 28. decembra 2020, navrhuje sa účinnosť zákona od 1. januára 2021, aby súčasne bola zabezpečená implementácia nariadenia 2019/880.

Návrh zákona bol v mesiaci august 2020 predmetom medzirezortného pripomienkového konania, ktorého vyhodnotenie je súčasťou materiálu.

Na rokovanie Legislatívnej rady vlády Slovenskej republiky sa materiál predkladá
bez rozporov.